Kommunestyre- og fylkestingsvalget 2011 i Hedmark

**[[Kommunestyre- og fylkestingsvalget 2011]]** blei avholdt 12. september 2011. Denne delartikkelen omhandler valgresultatet for Hedmark og kommunene i dette fylket.

## Stemmetall

**Partiforkortelser:** A = Arbeiderpartiet; SV = Sosialistisk Venstreparti; R = Rødt; Sp = Senterpartiet; KrF = Kristelig Folkeparti; V = Venstre; H = Høyre; Frp = Fremskrittspartiet; Dem = Demokratene i Norge; MdG = Miljøpartiet De Grønne; KSP = Kristent Samlingsparti; Kyst = Kystpartiet; PP = Pensjonistpartiet; NKP = Norges Kommunistiske Parti

**Lokale lister:** Hamar = By- og bygdelista; Ringsaker = Ringsakerlista; Stange = Bygdelista; Sør-Odal = KrF/V; Grue = H/KrF/V; Åsnes = Radikale sosialister; Våler = Bygdelista; Elverum = Team Elverum; Stor-Elvdal = Bygdelista; Engerdal = Sp/V; Tolga = Frie velgere; Tynset = Tynsetlista Frie velgere

### Prosentvis

## Kommunevise kommentarer

Fargekoder for partia: 

#### Alvdal
 
I Alvdal stilte A, Sp, KrF, V og Frp lister. Arbeiderpartiet gikk fram 4,3 prosentpoeng til 38,2 prosent og er dermed kommunens største parti. Senterpartiet, som hadde denne posisjonen, gikk tilbake 4,2 poeng til 35,0. Valgdeltakelsen var 69,1 prosent.

Arbeiderpartiet og Venstre blei enige om maktfordelinga, og dermed fikk Svein Borkhus (A) tilbake ordførervervet som han tapte i 2007. Ola Eggset (V) blei varaordfører.

#### Eidskog

I Eidskog var det lister for A, SV, Sp, V, H, Frp og Dem. Senterpartiet gikk fram 15,8 poeng til 30,4. Arbeiderpartiet er imidlertid fortsatt størst med 35,3 prosent, tross en nedgang på 6,9. Høyre er tredje størst med 17,0 prosent (ned 0,1), mens Fremskrittspartiet tapte 12,0 prosentpoeng og fikk 8,6 prosent. Valgdeltakelsen var 60,9 prosent.

Senterpartiet, Høyre, Fremskrittspartiet og Venstre kom til enighet om en politisk plattform. Dermed kunne Knut Gustav Woie (Sp) fortsette som ordfører og Sidsel Gro Mobrenna (H) som varaordfører.

#### Elverum
 
Alternativa i Elverum var A, SV, Sp, KrF, V, H, Frp, MdG og den lokale lista Team Elverum – Politikk for by og bygd. Sistnevnte fikk 3,1 prosent av stemmene og ett mandat. Høyre var den store valgvinneren med mer enn dobla oppslutning – opp 18,5 prosentpoeng til 35,9. Arbeiderpartiet er imidlertid fortsatt større med 39,2 prosent (opp 1,6). Fremskrittspartiet blei nesten halvert i stemmetall og endte opp med 7,9 prosent (ned 10,1). Kristelig Folkeparti hadde en svak tilbakegang og mista sin plass i kommunestyret. Valgdeltakelsen var 62,7 prosent.

For første gang på 114 år fikk Høyre (ved Erik Hanstad) ordføreren i Elverum, mens Arnfinn Uthus fra Senterpartiet kunne fortsette som varaordfører. Bak dette valget stod en allianse av Høyre, Frp, Venstre, Team Elverum og Senterpartiet.

#### Engerdal

I Engerdal var det tre lister ved valget: A, H og fellesliste med Sp og V. Arbeiderpartiet gikk 2,5 prosentpoeng tilbake til 48,7. Partiet mista dermed sitt reine flertall i kommunestyret og har nå 7 av 15 representanter. Høyre gikk fram 4,1 til 11,9, mens felleslista tapte 1,6 poeng og endte på 39,4 prosent. Valgdeltakelsen var 77,2 prosent.

På det konstituerende kommunestyremøte blei Lars Erik Hyllvang fra Samlingslista valgt som ordfører, mens Gunveig E. Eggen fra Høyre blei varaordfører.

#### Folldal
 
Folldal-velgerne hadde tre lister å velge mellom: A, SV og Sp. Arbeiderpartiet gikk 13,1 prosentpoeng tilbake til 44,7 prosent. Dette medførte en reduksjon på to mandater, og det reine flertallet fra perioden 2007–11 gikk dermed tapt. Senterpartiet gikk fram 7,3 poeng og puster A i nakken med 44,4 prosent av velgerne. SV gjorde også et godt valg og gikk fram 5,7 til 10,9. Valgdeltakelsen var 76,1 prosent.

Et samarbeid mellom Senterpartiet og SV gjorde at Egil Eide (Sp) blei ny ordfører, mens varaordføreren blei Ståle Støen fra SV.

#### Grue
 
I Grue var alternativene A, SV, SP og ei fellesliste mellom H, KrF og V. Arbeiderpartiet og SV fikk henholdsvis 45,6 og 3,4 prosent av stemmene (opp 0,7 og ned 0,8 poeng). For SV betydde tilbakegangen at partiet mista sitt ene mandat. Ved foregående valg var Senterpartiet med på den lokale felleslista, som den gang fikk 39,3 prosent av stemmene. Nå i 2011 fikk Sp aleine 14,7 prosent og felleslista 36,3. Fremskrittspartiet, som sist fikk 11,7 prosent, stilte ikke liste denne gangen. Valgdeltakelsen var 58,2 prosent.

Niels F. Rolsdorph fra felleslista blei igjen valgt til ordfører, et verv han hadde fra 1999 til 2007. Senterpartiets Åse B. Lilleåsen blei varaordfører.

#### Hamar
 
Velgerne i Hamar hadde 11 listealternativer: A, SV, R, Sp, KrF, V, H, Frp, MdG, PP og den lokale By- og bygdelista, som har vært kommunens største. Lista fikk imidlertid mer enn halvert si opplsutning denne gangen, ned 23,9 prosentpoeng til 18,1 prosent (et tap på 9 mandater). Dermed er både Arbeiderpartiet (opp 11,9 til 37,1) og Høyre (opp 11,8 til 18,9) større enn By- og bygdelista. Valgdeltakelsen var på 67,0 prosent. Kommunen deltok i forsøket med stemmerettsalder 16 år.

Etter 12 år som ordfører gikk Einar Busterud fra By- og bygdelista av. En avtale mellom Arbeiderpartiet, KrF, SV, Pensjonistpartiet og Stein Frøysang fra Venstre gav Morten Aspeli (A) ordførervervet, mens Geir Byberg (KrF) blei varaordfører. Venstre sprakk i spørsmålet om hvem partiet skulle støtte som ordfører, og Frøysang meldte seg ut av partiet og blei uavhengig representant.

#### Kongsvinger
 
I Kongsvinger var det lister fra A, SV, Sp, KrF, V, H, Frp og PP. Arbeiderpartiet gikk fram 4,0 prosentpoeng til 35,6 prosent.  SV hadde størst tilbakegang, ned 3,9 til 4,3. Et særtrekk ved kommunen er Pensjonistpartiets sterke stilling, 14,7 prosent av stemmene (ned 1,4) og fem mandater. Det er dermed tredje største parti, etter Høyre med 17,9 prosent (opp 1,2). Valgdeltakelsen var 57,1 prosent.

Pensjonistpartiet på vippen i kommunestyret bestemte seg for å støtte den borgerlig konstellasjon av H, Sp, V, KrF og Frp. For dette fikk partiets Helge Thomassen vervet som varaordfører, mens Øystein Østgaard (H) blei Kongsvingers nye ordfører. Arbeiderpartiets Arve Bones gikk av etter 12 år som ordfører. Det vakte noe oppmerksomhet at partiet i opposisjon ikke lot sin nye toppkandidat Aud Marie Bryn få plass i formannskapet.

#### Løten

Løtens innbyggere kunne velge mellom A, SV, Sp, KrF, V, H og Frp. Arbeiderpartiet gikk fram 10,1 prosentpoeng til 54,0 prosent og har dermed reint flertall i kommunestyret. Senterpartiet tapte 7,0 poeng (til 15,0), mens Høyre gikk fram 4,1 til 12,1 prosent. Pensjonistpartiet stilte ikke liste og mista dermed sitt ene mandat. Valgdeltakelsen var 61,9 prosent.

Det gode valget gjorde at Bente Elin Lilleøkseth (A) kunne fortsette som ordfører, mens partifellen Harald Romstad blei valgt til ny varaordfører.

#### Nord-Odal

Nord-Odal hadde lister fra A, SV, Sp, V, H og Frp. Arbeiderpartiet beholdt sitt reine flertall gjennom en svak framgang på 1,7 prosentpoeng til 55,6 prosent. Høyre og Venstre var nye alternativer denne gangen og fikk henholdsvis 11,9 og 2,8 prosent. Derimot var bygdelista, som i 2007 fikk 12,1 prosent av stemmene, ikke med denne gangen. Fremskrittspartiet er, tross en tilbakegang på 4,5 poeng,  kommunens nest største med 15,4 prosent. Valgdeltakelsen var 66,2 prosent.

Lise Selnes (A) blei enstemmig valgt til kommunens første kvinnelige ordfører med partikollega Lasse Juliussen som vara.

#### Os
 
I Os stilte tre lister: A, SV og Sp. Senterpartiet bekrefta sin posisjon som største parti med å gå opp 15,1 prosentpoeng til 63,2. Partiet har dermed 13 av kommunestyrets 21 mandater. Begge de to andre partia gikk tilbake: Arbeiderpartiet ned 9,1 til 28,6 og Sosialistisk Venstreparti ned 6,0 til 8,1. Valgdeltakelsen var 69,8 prosent.

Arnfinn Nergård (Sp) blei valgt til ny ordfører mot en blank stemme. Til varaordførervervet var det to kandidater, men Birgit Wikan Berg (også Sp) vant med 13 av 21 stemmer.

#### Rendalen

I Rendalen stilte A, SV, Sp og H lister. Arbeiderpartiet er største parti med 46,2 prosent (ned 1,4 poeng) og mangler et mandat på reint flertall. Dette var også tilfellet i forrige periode, da kommunestyret hadde to flere medlemmer. De tre andre partia gikk alle fram med i underkant av tre prosentpoeng. Av disse er Senterpartiet størst med 35,0 prosent. Bygdelista Rendalen frie velgere, som fikk 7,1 prosent av stemmene i 2007, stilte ikke denne gangen. Valgdeltakelsen var 77,0 prosent.

Arbeiderpartiet og SV avtalte en felles politisk plattform, noe som innebar at Norvald Illevold (A) kunne fortsette som ordfører,  mens Karin Wiik (SV) blei varaordfører.

#### Ringsaker

Det var ti lister ved valget i Ringsaker: A, SV, Sp, KrF, V, H, Frp, MdG, PP og Ringsakerlista. Arbeiderpartiet økte med 12,4 prosentpoeng og fikk dermed reint flertall med 50,4 prosent av stemmene. Høyre er nest størst med 13,9 prosent (opp 4,9). Ringsakerlista falt 6,9 prosentpoeng til 8,4 og er nå tredje størst. Valgdeltakelsen var 60,1 prosent.

Det blei «rødgrønt» samarbeid (A, Sp, SV) i kommunen, og Anita Ihle Steen kunne fortsette som ordfører med Geir Roger Borgedal som ny varaordfører. Begge kommer fra Arbeiderpartiet.

#### Stange
 
De ti listealternativa i Stange var A, SV, Sp, KrF, V, H, Frp, MdG, PP og Bygdelista. Arbeiderpartiet økte med 10,0 prosentpoeng til 52,6 prosent og har altså reint flertall i kommunestyret. Høyre gikk fram 5,9 poeng til 11,7, og partiet passerte dermed både Senterpartiet (ned 6,0 til 7,3) og Fremskrittspartiet (ned 5,1 til 7,2). Valgdeltakelsen var 64,8 prosent.

Nils A. Røhne kunne gå inn i sin andre periode som ordfører, mens Eva Søgnebotten blei ny i varaordførerstolen. Begge representerer Arbeiderpartiet.

#### Stor-Elvdal

I Stor-Elvdal var det lister for A, SV, Sp, V, H, Frp og Bygdelista. Arbeiderpartiet fikk 43,2 prosent av stemmene (opp 3,3 prosentpoeng). Bygdelista er nest størst med 20,5 (tilbake 1,6). Venstre stilte ikke liste i 2007, men kapra denne gangen 6,7 prosent. De øvrige partia gikk tilbake, Senterpartiet mest: Ned 5,9 til 9,2. Valgdeltakelsen var 69,9 prosent.

En avtale mellom Bygdelista, Senterpartiet, Høyre, Frp og Venstre sikra Senterpartiet og Even Moen ordførerplassen. Valgvinner Arbeiderpartiet tilbød Bygdelista og Sigmund Vestad ordførervervet, men Vestad takka nei da avtalen med de borgerlige partia alt var undertegna. Venstres Sverre Oskar Øverby blei varaordfører.

#### Sør-Odal

I Sør-Odal var det sju lister: A, SV, Sp, H, Frp og PP, samt ei fellesliste for KrF og V. Høyre gikk fram 17,3 prosentpoeng til 25,9 prosent, mens Arbeiderpartiet gikk tilbake omtrent like mye (17,0) til 35,3. Felleslista fikk 2,5 prosent, en nedgang på 0,4 poeng i forhold til det de to partia fikk til sammen, da de fire år tidligere stilte lister hver for seg. Valgdeltakelsen var på 63,6 prosent.

Et samarbeid mellom Høyre, Senterpartiet, Fremskrittspartiet og Pensjonistpartiet endte 95 år med sammenhengende Arbeiderparti-styre i Sør-Odal. Anne-Mette Øvrum (H) blei bygdas nye ordfører, mens Heidi Hitland (Sp) blei ny varaordfører.

#### Tolga

I Tolga stilte A, SV, SP, V og den lokale grupperinga Frie velgere til valg. Senterpartiet gikk tilbake 11,1 prosentpoeng til 41,6 prosent og mista dermed sitt reine flertall. SV gikk fram 6,2 poeng til 23,6 og er større enn Arbeiderpartiet (21,1; tilbake 0,6). Venstre, som ikke stilte i 2007, fikk 9,8 prosent. Frie velgere blei halvert til 4,1 (ned 4,3) og røyk ut av kommunestyret. Valgdeltakelsen var 73,3 prosent.

Senterpartiet inngikk samarbeid med Venstre og beholdt ordførervervet, denne gangen ved Ragnhild Aashaug. Venstres Odd Arne Skjæret blei varaordfører.

#### Trysil
 
Det var de sju stortingspartia som stilte lister ved kommunevalget i Trysil: A, SV, Sp, KrF, V, H og Frp. Arbeiderpartiet er største parti med 36,6 prosent etter en svak tilbakegang på 1,9 prosentpoeng. Høyre mer enn dobla si oppslutning (22,6 prosent, opp 12,2), og partiet passerte dermed Senterpartiet (16,9 prosent, opp 0,9). SV, Venstre og Fremskrittspartiet hadde alle en tilbakegang på 3–5 poeng. Valgdeltakelsen var på 66,1 prosent.

Med 13 mot 12 stemmer blei Ole Martin Norderhaug (A) valgt til ordfører og Marit Nyhuus (SV) til varaordfører. Det var representantene fra Arbeiderpartiet, Sosialistisk Venstreparti og Fremskrittspartiet som stemte for disse kandidatene.

#### Tynset

I Tynset var det lister fra stortingspartia A, SV, Sp, KrF, V, H og Frp, samt den lokale Tynsetlista Frie velgere. Sosialistisk Venstreparti hadde suksess her – en framgang på 13,0 prosentpoeng gjorde partiet til kommunens største med 29,4 prosent av velgerne. Senterpartiet mista 13,8 prosent og fikk 22,2. Arbeiderpartiet ligger hakk i hæl med 21,9 prosent (opp 5,8). Høyre stilte ikke liste i 2007, men fikk denne gangen 11,9 prosent. Tynsetlista, som var nest størst ved forrige valg, falt kraftig i oppslutning – ned 15,6 til 4,8 – og mista fem av sine seks kommunestyreplasser. Valgdeltakelsen var på 68,9 prosent.

Bersvend Salbu (SV) kunne fortsette som ordfører i en koalisjon med Sp, A og KrF. Merete Myhre Moen fra Senterpartiet blei varaordfører.

#### Våler

Valgmulighetene i Våler var A, SV, Sp, V, H, Frp, PP og ei nyoppretta bygdeliste. Arbeiderpartiet gikk tilbake 12,8 prosentpoeng, men beholdt med sine 49,9 prosent reint flertall i kommunestyret. Høyre gikk fram 5,9 til 12,4, mens Venstre, som ikke stilte sist, fikk 9,7 prosent. Bygdelista var ingen suksess med 0,6 prosent av stemmene, det vil si bare fem stemmer flere enn de sju som stod på lista. Valgdeltakelsen var 65,6 prosent.

Kjell Konterud (A) blei gjenvalgt som ordfører med 12 av 19 stemmer i kommunestyret. Hilde Riseng (A) blei enstemmig valgt til varaorfører.

#### Åmot

I Åmot var det lister for A, SV, Sp, V, H, Frp og PP. Senterpartiet blei fortsatt største parti med 35,4 prosent av stemmene, tross en nedgang på 10,6 prosentpoeng. Arbeiderpartiet og Høyre gikk begge fram med rundt fem og et halvt poeng til henholdsvis 30,4 og 12,1. Kommunestyret blei utvida fra 17 til 23 representanter. Valgdeltakelsen var på 59,8 prosent.

Med støtte fra Høyre, Venstre og Pensjonistpartiet kunne 25-årige Espen André Kristiansen (A) titulere seg landets yngste ordfører. Sissel Frang Rustad (H) blei varaordfører.

#### Åsnes
 
I Åsnes kunne innbyggerne velge mellom lister for A, SV, Sp, V, H, Frp, PP og Radikale Sosialister. Her var Pensjonistpartiet den største taperen med en nedgang på 12, 0 prosentpoeng til 4,0. Arbeiderpartiet gikk fram 10,9 til 41,1. Senterpartiet er nest størst med 13,2 (opp 4,5). SV falt ut av kommunestyret (ned 1,4 til 2,7). Valgdeltakelsen var 57,3 prosent.

Det blei borgerlig styre i kommunen med Ørjan Bue (Sp) som ordfører og Åse Lund Støen (V) som varaordfører. Høyre og Fremskrittspartiet var med som koalisjonspartnere.

## Fylkestingsvalget

Hedmark styres etter en lokal parlamentarisme-modell med et fylkesråd i ledelsen. Ved fylkestingets konstituering fikk Arbeiderpartiet og Senterpartiet flertall for sitt forslag til nytt fylkesråd. De fikk 20 stemmer, idet SV også stemte for dette alternativet. Et forslag fra Høyre, Venstre, KrF, Pensjonistpartiet og Fremskrittspartiet fikk 13 stemmer. Det nye fylkesrådet består av leder Njål S. Føsker (A), nestleder Aasa Gjestvang (Sp), Eva Arnseth (A) og Per-Gunnar Sveen (A). Dag Rønning (Sp) fikk vervet som fylkesordfører etter Arnfinn Nergård (Sp). Ny fylkesvaraordfører blei Gunn Randi Fjæstad (A). Også ved disse valga var det alternative kandidater fra opposisjonen. (Føsker og Arnseth trakk seg våren 2012 etter uregelmessigheter rundt en fylkeskommunal garanti. Sveen overtok da som fylkesrådsleder. Nye medlemmer fra Arbeiderpartiet blei Lasse Juliussen og Anne Karin Torp Adolfsen.)
  
### Nøkkeltall

### Kommunevise resultater

Tabellen viser prosent av antall avgitte stemmer i kommunen.

## Referanser